# name
Moment de torsió externa tibial en la marxa. Anàlisis dels tractaments biomecànics dirigits des del peu en la torsió tibial interna. Nova proposta correctora

# metadata.dc.contributor.other[].value
Universitat de Barcelona. Departament de Ciències Clíniques

# metadata.dc.description.abstract[].value
[cat] ANTECEDENTS: Els tractaments conservadors utilitzats tradicionalment des del peu —Gait Plate, Torqheel i falca Pronadora—, per les Torsions Tibials Internes —TTI— en nens, basen el seu efecte en la capacitat d'obertura de l'Angle de Progressió de la Marxa —APM—, però no s'ha trobat cap estudi que valori les forces de torsió externa que la reacció del terra genera cap a l'eix longitudinal de la cama quan el peu recolza, com a forma de valorar la seva efectivitat. En aquest treball s'han quantificat aquestes forces en forma de Moment Lliure Vertical —MLV— intern en els esmentats tractaments, mesurant també en ells l'APM i, alhora, s'analitza una Nova Proposta, la qual potenciaria la pronació del peu juntament amb l'increment de l'APM com a mesures per incrementar, de manera sinèrgica, el moment de torsió extern corrector cap a la tíbia a cada passa. Així mateix, en absència d'estudis que quantifiquin el moments de torsió que succeeixen en les TTI durant la marxa, s'ha elaborat una gràfica homogènia tipus, amb la finalitat de saber en quina fase del cicle han d'actuar els tractaments perquè siguin efectius.

METODOLOGIA: Sobre 83 voluntaris amb marxa en Adducció, en varen ser seleccionats 32, que tenien com a única causa una TTI. Mitjançant una plataforma de forces BTS P-6000 Bioengineering es van registrar els MLV que es produeixen sobre la superfície plantar del peu, quantificant en ells l'intern com a forma de valorar el moment de torsió extern que les forces de reacció del terra dirigeixen cap a l'eix longitudinal de la cama. Així mateix, es va mesurar l'APM.

RESULTATS: 
1. El MLV intern es produeix durant el primer 20% del cicle de la marxa.

2. S'evidencia l'absència de relació de dependència entre l'APM i el MLV intern, en els graus en què es mouen els tractaments. 

3. Els dos tractaments que fomentarien la pronació del peu, la falca Pronadora i la Nova Proposta, són els que aconsegueixen incrementar, de manera estadísticament significativa, el MLV intern. La Nova Proposta és la que aconsegueix incrementar més, tant el MLV intern com la pronació.

CONCLUSIONS: 
1. Per augmentar el moment de força extern cap a l'eix longitudinal de la cama com a mesura correctora, els tractaments que es dissenyin des del peu han de tenir la seva acció durant el primer 20% del cicle de la marxa. 

2. Incrementar l'APM des del peu, en el rang de graus que produeixen aquets quatre tractaments que s'analitzen, no té influència en la correcció de les TTI.

3. La responsable de l'increment que s'aconsegueix de les forces correctores cap a l'eix longitudinal de la cama seria la pronació del peu, sent la Nova Proposta la que ho fa en major quantia.

# metadata.dc.rights[].value
cc by-nc-nd (c) Orrit Vilanova, Ignasi, 2023

# metadata.dc.source[].value
Tesis Doctorals - Departament - Ciències Clíniques

# metadata.dc.title[].value
Moment de torsió externa tibial en la marxa. Anàlisis dels tractaments biomecànics dirigits des del peu en la torsió tibial interna. Nova proposta correctora